Justin Addamo

Justin Addamo (s. 27. toukokuuta 1998 Clermont-Ferrand, Ranska) on ranskalainen jääkiekkoilija, joka pelaa SM-liigajoukkue Mikkelin Jukureissa. Hän on pelipaikaltaan keskushyökkääjä, mutta Addamo osaa pelata myös laidassa.
Ura.
Seuraura.
Addamo on Clermontin kasvatti. Hän siirtyi juniorina sittemmin Rouen Hockey Élite 76:n organisaatioon. Addamo voitti kauden 2013–2014 päätteeksi Ranskan U18-sarjan mestaruuden. Kaudella 2014–2015 hän toimi Rouenin varakapteenina. Addamo jakoi tehoilla 25+24=49 sarjan maalipörssin voiton Briançonin Lucas Bonnardelin ja joukkuetoverinsa Julien Msumbun kanssa sekä sijoittui pistepörssissä kolmanneksi edellään Briançoninin Bonnardel ja Robin Colomban. Hän pelasi osan kaudestaan myös seuran U22-joukkueessa, jossa Addamo voitti Ranskan-mestaruuden. Kaudella 2015–2016 hän voitti Rouenin sisäisen piste- ja syöttöpörssin tehoilla 8+18=26, joilla Addamo sijoittui Ranskan U22-sarjan pistepörssissä kahdeksanneksi. Hän debytoi myös miesten peleissä pelattuaan Ranskan toiseksi korkeimmalla sarjatasolla FFHG Division 1:ssä Rouenin kakkosjoukkueessa viisi runkosarjaottelua tehopistein 5+2=7. Addamo pelasi myös Ranskan alle 20-vuotiaiden maajoukkueessa kuusi Ranskan liigacupin ottelua ilman tehopisteitä.
Kaudeksi 2016–2017 Addamo siirtyi Yhdysvaltoihin NAHL-junioriliigan Lone Star Brahmasiin. Hän voitti kauden päätteeksi liigan mestaruuden, Robertson Cupin. Kaudella 2017–2018 Addamo oli tehoilla 15+21=36 joukkueen paras maalintekijä Ture Lindenin kanssa ja toiseksi paras pistemies hänen jälkeensä. Pudotuspeleissä Addamo jakoi Brahmasin sisäisen tehotilaston voiton Connor Stuartin kanssa lukemalla +6.
Vuosina 2018–2021 Addamo kävi Robert Morrisin yliopistoa. "Sophomore-vuotenaan" 2019–2020 hän oli tehoilla 6+13=19 joukkueen kolmanneksi paras pistemies. "Junior-vuotenaan" 2020–2021 Addamo jakoi kahdeksalla osumallaan RMU:n sisäisen maalipörssin kolmannen sijan Grant Hebertin kanssa. Kaudeksi 2021–2022 hän teki yliopistosiirron Rensselaer Polytechnic Instituteen. Addamo oli 14 osumallaan joukkueen toiseksi paras maalintekijä Ture Lindenin jälkeen ja hän jakoi ECAC:n maalipörssin kahdeksannen sijan neljän muun pelaajan kanssa. Addamo valittiin kauden päätteeksi divisioonan akateemiseen tähdistökentälliseen.
Elokuussa 2022 Addamo teki vuoden mittaisen sopimuksen ECHL-joukkue Wheeling Nailersin kanssa. Hän pelasi siellä kaudella 2022–2023 42 runkosarjaottelua tehopistein 21+12=33, joilla Addamo oli joukkueen kolmanneksi paras pistemies ja jakoi sisäisen pistepörssin neljännen sijan Tyler Drevitchin kanssa. Hän jakoi myös Nailersin sisäisen tehotilaston voiton David Draken kanssa lukemalla +12. Helmikuussa 2023 Addamo teki ammattilaistryout-sopimuksen AHL-joukkue Wilkes-Barre/Scranton Penguinsin kanssa. Hän pelasi siellä 14 ottelua tehden viisi maalia, kunnes huhtikuussa Addamo teki seuran kanssa kauden 2023–2024 kattavan jatkosopimuksen. Kolme viikkoa myöhemmin hän palasi Nailersin vahvuuteen.
Kaudella 2023–2024 Addamo pelasi Wilkes-Barre/Scranton Penguinsin AHL-joukkueessa 21 runkosarjaottelua tehopistein 2+2=4. Suurimman osan kaudestaan hän pelasi kuitenkin Wheeling Nailersin ECHL-joukkueen vahvuudessa ja toimi joukkueen kapteenina. Addamo voitti pudotuspeleissä Nailersin sisäisen tehotilaston lukemalla +7.
Addamo siirtyi kaudeksi 2024–2025 vuoden mittaisella sopimuksella Tšekin Extraligan HC Třineciin. Kaudeksi 2025–2026 hän siirtyi vuoden mittaisella sopimuksella SM-liigajoukkue|SM-liigajoukkue Mikkelin Jukureihin.
Maajoukkueura.
Addamo edusti Ranskaa MM-kilpailuissa vuosina 2023 ja 2024. Hän pelasi myös Milanon olympiakisojen 2026 karsinnoissa. Yhteensä Addamo on pelannut 19 A-maaottelua tehopistein 5+1=6. Hän teki A-maajoukkuedebyyttinsä 5. toukokuuta 2023 Askerissa pelatussa harjoitusottelussa Norjaa vastaan. Addamo merkittiin heti Ranskan ykkössentteriksi laidoilleen Alexandre Texier ja Tim Bozon. Hän teki ottelussa myös ensimmäisen A-maajoukkuemaalinsa.
Addamo pelasi myös alle 20-vuotiaiden IB-divisioonan MM-kilpailuissa vuonna 2016, jolloin hän voitti kultaa ja oli nostamassa Ranskaa IA-divisioonaan. Addamo pelasi IA-divisioonan MM-kilpailuissa vuosina 2017 ja 2018, joista ensimmäinen turnaus päättyi pronssiin. Vuoden 2018 turnauksessa hän toimi Ranskan kapteenina. Addamo voitti myös turnauksen jäähypörssin 34 minuuttillaan. 
Addamo pelasi myös alle 18-vuotiaiden IA-divisioonan MM-kilpailuissa vuosina 2015 ja 2016, joista ensimmäinen turnaus päättyi pronssiin. Hän oli Ranskan paras maalintekijä kolmella osumallaan. Vuoden 2016 turnauksessa Addamo toimi joukkueen varakapteenina. Hän jakoi kolmella osumallaan sisäisen maalipörssin voiton kolmen muun pelaajan kanssa.
Pelityyli.
Jukurien urheilutoimenjohtaja Mikko Hakkaraisen mukaan Addamo on isokokoinen, luisteluvoimainen ja monipuolinen pelaaja. Hakkaraisen mukaan hän tuo keskikaistalle kokoa ja voimaa aloitusympyröihin. Jukurien kotisivujen tiedotteen mukaan Addamo on raamikas sentteri, joka pystyy pelaamaan myös laidassa. Tiedotteen mukaan hän tuo joukkueeseensa ennen kaikkea vahvaa maalinedustapelaamista sekä isokokoiseksi pelaajaksi Addamo liikkuu hyvin ja häneltä löytyy ominaisuuksia sekä kykyä luoda uhkaa hyökkäyspäähän.
Muuta.
Addamon isoveli Antoine pelaa hyökkääjänä Ligue Magnusin Jokers de Cergyssa.